Chinese bevolking krimp eerste keer in 60 jaarArgieffoto bloot ter illustrasie. (Foto: Isaac LAWRENCE / AFP) China se bevolking het verlede jaar vir die eerste keer in meer as ses dekades gekrimp. Dié land het in 2022 ook sedert 1976 en vir die eerste keer meer sterftes as geboortes aangeteken. Nuwe data deur China se Nasionale Buro vir Statistiek toon dat hoewel die land se nasionale geboortesyfer al jare lank daal, die geboortesyfer in 2022 ŉ rekordlaagtepunt bereik het: 6,77 geboortes per 1 000 mense. Sowat 9,56 miljoen mense is verlede jaar in China gebore. Sowat 10,41 miljoen het in dieselfde jaar gesterf. Die wêreld se digsbevolkte land staan gevolglik nou op 1,411 miljard inwoners. Dit is 850 000 minder burgers vergeleke met 2021. Dit lyk nou of China deur ŉ dreigende demografiese krisis in die gesig gestaar word terwyl Indië gereed maak om hom as die wêreld se digsbevolkte land verby te steek. Indië het verlede jaar 17 geboortes per 1 000 mense aangeteken en 16,42 geboortes per 1 000 mense in 2021. Argieffoto bloot ter illustrasie. (Foto: STR / AFP) Die VSA het in vergelyking 11,06 geboortes per 1 000 mense in 2021 aangeteken terwyl die Verenigde Koninkryk in dieselfde jaar 10,08 per 1 000 mense geboortes aangemeld het, berig BBC. China het sy streng eenkindbeleid – wat in die 1980’s opgelê is weens vrese vir oorbevolking – in 2016 beëindig en paartjies word sedert 2021 toelaat om drie kinders te hê. Ontleders meen nou die inkrimping kan toegeskryf word aan die stygende lewenskoste in China sowel as ŉ groeiende aantal vroue in die arbeidsmag. Xiujian Peng, ŉ navorser aan die Universiteit van Victoria in Australië, sê die eenkindbeleid het tot gevolg gehad dat Chinese burgers gewoond geraak het aan kleiner gesinne. Zhiwei Zhang, ŉ ontleder van Pinpoint Asset Management, sê intussen China se bevolking gaan in die komende jare waarskynklik selfs nóg verder daal. “China kan nie staatmaak op die demografiese dividend as ŉ strukturele drywer vir ekonomiese groei nie. Ekonomiese groei sal meer moet afhang van produktiwiteitsgroei, wat deur regeringsbeleid gedryf word.”